Andrew Tate

Emory Andrew Tate III (født 1986) er en britisk-amerikansk influenser og tidligere verdensmester i kickboksing. Etter sin kickboksing-karriere fikk Tate oppmerksomhet i media for sine omstridte synspunkt på kvinner, seksuelle overgrep og trakassering.

Tate sine kommentarer på sosiale medier resulterte i august 2022 med at han ble utestengt fra flere plattformer, inkludert Facebook, Instagram og TikTok. Utestengelsen var hjemlet i retningslinjene til plattformene som omgår hat, herunder kvinnefiendtlighet.

Han ble varetektsfengslet i Romania sammen med broren Tristan Tate og to rumenske kvinner i desember 2022; alle mistenkt for voldtekt, menneskehandel og organisert kriminalitet. De ble senere flyttet til husarrest i mars 2023 i påvente av rettssaken. I juni 2023 ble de tiltalt for voldtekt, menneskehandel og organisert kriminalitet. Begge brødrene og kvinnene nekter straffskyld og aviser anklagene.

Etterforskning og opphold i Romania 
Tate flyttet til Romania i 2017 mens Storbritannias politi etterforsket 11 forhold mot ham, blant annet seksuelle overgrep. Han forklarte i en video at det var enklere å få voldtektssaker henlagt i Øst-Europa, og at det var en av hovedgrunnene til at han flyttet til Romania.

Den 11. april 2022 ble Tates hus gjennomsøkt av rumensk politi etter USAs ambassade varslet dem at en amerikansk kvinne kan være fanget på eiendommen med tvang. Det rumenske politiet fant to kvinner på eiendommen; en amerikansk kvinne og en rumensk kvinne, som begge hevdet at de ble holdt der mot sin egen vilje. Dette utløste en DIICOT-etterforskning av menneskehandel og voldtekt. Etter å ha blitt avhørt i fem timer ble Tate og broren løslatt. Tate benektet senere enhver kriminell handling, og kalte dette for et tilfelle av swatting.

Den 29. desember 2022 ble Tates villa undersøkt igjen, i tillegg til huset til en tidligere politikvinne mistenkt for å være involvert. Påtalemyndigheten uttalte at de hadde funnet og identifisert seks kvinner som ble seksuelt utnyttet på forskjellige steder i București; inkludert å bli tvunget til å filme pornografi. Tate, broren hans, den tidligere politikvinnen, og en ikke navngitt fjerde rumensk person ble avhørt og varetektsfengslet av DIICOT i 24 timer. De fire personene er mistenkt for menneskehandel, voldtekt og deltakelse i en organisert kriminell gruppe. Påtalemyndigheten uttaler at alle fire «ser ut til å ha opprettet en organisert kriminalitetsgruppe med det formål å rekruttere, huse og utnytte kvinner ved å tvinge dem til å lage pornografisk innhold ment til å bli sett på spesialiserte nettsteder for en kostnad». Etterforskningen har senere blitt utvidet til også å omfatte hvitvasking av penger.

Det ble avgjort av en rumensk domstol den 30. desember 2022 at Tate skulle varetektsfengsles i 30 dager. Den 20. januar 2023 ble varetektsfengslingen utvidet frem til 27. februar 2023; domstolen begrunnet utvidelsen med et ønske om å sikre etterforskningen, og unngå at Tate-brødrene forlater landet. Andrew Tate anket den 1. februar 2023 avgjørelsen om å forlenge forvaringen. Anken ble avvist av București lagmannsrett. Varetektsfengslingen ble utvidet med 30 dager for en tredje gang den 21. februar 2023 av en rumensk domstol. Varetektsfengslingen ble i mars 2023 forlenget med en fjerde måned. De ble løslatt fra fengselet den 31. mars 2023 og plassert i husarrest; som i første omgang var frem til 29. april 2023.

I april 2023 offentliggjorde tre kvinner at dem planlegger å saksøke Andrew Tate for fysiske og psykiske skader fra handlinger som angivelig skal ha foregått i Luton fra 2013 til 2016. Påstandene inkluderer blant annet voldtekt og grov mishandling; kvinnene skal angivelig ha blitt truet med våpen mot hodene og blitt utsatt for kvelning, inkludert med belter ifølge kvinnenes advokat, Matthew Jury. Tate benekter alle anklagene og hevder at de «kun ville ha penger fordi [han] sparket dem». En rumensk domstol forlenget husarresten med 30 dager i slutten av april 2023. Påtalemyndigheten har sagt at de har frist til slutten av juni på å sende saken til rettssak.

I juni 2023 sto en britisk kvinne frem og hevdet at hun ble kvalt til hun mistet bevisstheten under et samleie med Andrew Tate. Kvinnen forteller også at hun våknet med en bloduttredelse i det ene øyet, trolig forårsaket av det angivelige kvelertaket. Hendelsen skal angivelig ha tatt sted i 2014 da kvinnen var 20 år gammel. En talsperson for Tate sier at klienten benekter anklagene på det sterkeste.

DIICOT skjerpet siktelsen mot Tate-brødrene og kvinnene den 13. juni 2023 fra «enkeltstående tilfeller» til «vedvarende menneskehandel», som påtalemyndigheten sier er et mer alvorlig lovbrudd. Ytterligere ett offer ble identifisert av DIICOT, noe som bringer det totale antallet til syv kvinner.

Den 20. juni 2023 ble Tate-brødrene og de to kvinnene alle tiltalt for voldtekt, menneskehandel og opprettelsen av et kriminelt nettverk for å seksuelt utnytte kvinner. Alle fire nekter anklagene og nekter straffskyld.

Kontroverser 
Tate fikk først anerkjennelse utenfor idretten i 2016 da han ble fjernet fra den 17. sesongen av Big Brother etter en video ble sluppet, hvor han slo en kvinne med et belte. Både Tate og kvinnen i videoen uttalte i senere tid at de var venner og at handlingene i videoen var med samtykke.

Han mottok senere oppmerksomhet for sine Twitter-meldinger, hvor han beskrev sitt syn på hva som kunne kvalifiseres som seksuell trakassering under Harvey Weinsteins seksuelle overgrepsaker. Tate uttalte i oktober 2017 at kvinner som blir voldtatt må bære noe av ansvaret for det selv. Tre av Tates Twitter-kontoer ble suspendert på forskjellige tidspunkter. Han erklærte seg selv som en sexist under et intervju i 2022.

Tate sin utestengelse på Twitter ble opphevet i november 2022 etter at Elon Musk overtok selskapet. Neste måned skrøt Tate av utslippene til sine 33 luksusbiler i en Twitter-melding og henvendte seg til den svenske klimaaktivisten Greta Thunberg, samt spurte om Thunbergs e-postadresse for å gi henne mer informasjon. Thunberg svarte med den falske e-postadressen «smalldickenergy@getalife.com». Den 4. januar 2023 ble elleve av bilene som tilhørte Tate og broren beslaglagt av rumenske myndigheter som følge av etterforskningen.

Referanser

Eksterne lenker 
 
 
  «Kongen av giftig maskulinitet» Artikkel hos NRK (2022)
  «Derfor er Andrew Tate kontroversiell» Artikkel hos VG (2022)



Antifeminisme
Kickboksere
Karateka fra USA
Youtubere fra USA
Youtubere fra Storbritannia
Sportsutøvere i utlendighet
Personer fra Washington, D.C.